정조 4년
庚子六月初六日卯時。上御誠正閣。晝講。大臣同爲入侍時。同知事金熤。參贊官鄭志儉。特進官李性源。侍讀官李時秀。檢討官權以綱。假注書洪光一。記注官鄭必忠。記事官李𤧣。領議政金尙喆。左議政徐命善。右議政李徽之。持平沈商賢。正言徐有鍊。宗臣安春君烿。武臣邊慶遇。以次進伏訖。上讀前受音訖。時秀進讀。自康誥曰惟命不于常。止驕泰以失之。上讀新受音訖。時秀曰。此章專言用人。而用人之道。只在進賢而退邪。群邪退斥。則賢人自進。如稂莠除去。而嘉穀自長矣。是故旣曰唯仁人放流之。又曰見不善而不能退。退而不能遠。過也。是皆於退邪上。反復言之者。極有深義。蓋人之爲善不一。而休休者爲貴。人之不善亦多。而媢嫉者最病。苟能用休休之賢。退媢嫉之人。則天下可平。而大學之極工。於斯爲盛。伏願體念焉。以綱曰。惟仁人。放流之。屛諸四夷。此流共工放驩兜之義也。登進元凱。放逐四凶。而好善分明。嫉惡甚嚴。此誠仁人事也。若使賢邪竝用。薰蕕混進。則好惡其將不明矣。平天下之道。惟在於好惡用舍。而好惡得正。然後用舍合宜。苟不得好惡之正。而失用舍之宜。則國家之興替判焉。可不懼哉。伏願殿下。常以此義警惕。恢廓度量。少無偏係之私。則好惡可以得其正矣。上曰。好矣。熤曰。平天下。乃王者之極工。聖道之終條理。通一章看之。則段落浩瀚。而其肯綮處。在於用人理財之得正矣。以匹庶。講學言之。向裏體驗。然後有益於身心。而帝王之學亦然。徒事講學。而不能體驗。則章句粗通。而實效蔑如。伏願殿下。體驗於聖躬。好人惡人。能盡其分數乎。或不能盡其分數乎。以此省察。終到分數之極盡處。則此實大學之極工也。上曰。好矣。性源曰。上段說誠正修齊根本已立。而至於平天下。則規模遠大。以言其條目。則理財用人是也。然而此曰宜鑑于殷。峻命不易。天命去就。人情向背。專係於此。以此觀之。帝王平治之極功。豈不是正心修身之效耶。上曰。然矣。昌聖曰。人君用人之道。在於則哲。而無技者有容。多技者有弊。苟能明察於此。則保無失人之歎矣。上曰。好矣。不能擧之擧字。乃用底意思乎。時秀曰。然矣。上曰。然則擧而不能先何義。無乃薦擧之擧耶。時秀曰。薦擧是在下者之事也。上曰。旣曰不能先。則似是在下者之事也。熤曰。不能先之先字。有急意早意。上曰。以在上之人言之。見賢而不能擧。見不善而不能退。慢字過字。不其歇後乎。時秀曰。不歇後矣。熤曰。過字視慢字較重矣。上曰。過字當何以釋之。熤曰。恐是過尤之過也。上曰。看作過尤之過可乎。熤曰。見不善。必須遠退。然後保無後患。而若不能遠退。則是過於退之之道也。凡過字。卽是過道理之謂也。上曰。泰誓言人之休休媢嫉二者。則下章宜竝言用休休放媢嫉。而獨言放流一節。不及於用賢何也。時秀曰。不賢者退。則賢者自進。故退不賢處。重言復言矣。熤曰。休休之人。其效至於保我子孫黎民。此言已用之效也。媢嫉之人。其害至於不能保我子孫黎民。此則不言用與不用也。上曰。以予所見。不必然矣。尙亦有利。豈非已用之效。而保我子孫。亦不害爲預言之辭也。大抵本文之義。不必如此看矣。性源曰。去姦急於用賢矣。上曰。終是一小人進。則衆君子退。而一君子不能勝衆小人矣。尙喆進伏曰。聖體。若何。上曰。一樣矣。上曰。移還安儀節。無前事可考耶。尙喆曰。恐當以璿源殿移還安例爲之矣。上曰。奉安時當用神輿矣。尙喆曰。當初宜奉安於養性軒。而藏譜閣則不如養性軒矣。上曰。養性軒好矣。當初奉安於藏譜閣。乃先王朝命令也。命善曰。閣前庭除甚窄。儀仗鼓吹。無可設之處。故禮曹一欲稟定云矣。上曰。除鼓吹。一依璿源殿奉安例爲之。可也。熤曰。移奉日字。以何時擇入乎。上曰。以來月擇入。可也。神輿問於司僕。以璿源殿所用用之。可也。命臺臣進前。商賢時秀有鍊以綱進伏曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中途付處。措辭見上上曰。不允。商賢有鍊曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種年未滿者。待其稍長。卽施邦刑。俾絶凶逆易種養禍之患。措辭見上上曰。不允。商賢有鍊曰。請物故罪人志恒之支屬應坐者。絶島散配。請洪國榮。爲先亟施遠竄之典。措辭見上上曰。亟停勿煩。商賢曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。措辭見上上曰。不允。商賢曰。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。措辭見上上曰。亟停勿煩。商賢曰。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問措辭見上上曰。不允。商賢曰。凡係政令事爲之間。一從實字上做去。卽是有國之先務。就以考績事言之。當初設法。固無外內之殊。而挽近以來。古規漸弛。外方殿最。雖未必其皆嚴。而猶不無勸懲之效。至如京司褒貶。不過文具而止耳。該堂則朝除夕進。而惟了勘是主。郞僚則不計能否。而以進參爲最。了無綜覈黜陟之實。烏在其爲考績之義哉。方今各司褒貶。取次將行。請另加飭勵。無得襲謬。仰體聖朝懋實之政。上曰。依啓。商賢曰。參外官計仕陞遷之規。卽朝家不易之典也。固當一從實仕。無或低仰。而近來政例不嚴。吏緣爲奸。當次之窠。預計豐薄。旣往之仕。潛圖贏縮。至或爲捨此而取彼。當遷而不遷者。一過都政。每有人言。此雖細事。亦關末俗躁競之端。目今大政當前。請申飭銓部嚴束該胥。俾無如前舞弄之弊。上曰。依啓。商賢曰。具善復之受恩於殿下。爲如何哉。庇覆之拂拭之。在朝著殆無倫比。爲善復者。固當殫誠圖報之不暇。而自來濫猾之習。素性難改。隨處附麗之跡。惟利是趨。前後被彈。非止一再。而未嘗少戢。去而益甚。緩急倚毗之重。固不可責之此人。而尋常奉公。亦多慢謇。雖以目下事言之。專恃恩渥。略無畏忌。特敎捧供。何等重大。而委之郞屬。奉行稽緩。前席奏對。固宜敬謹。而營護他將。辭語唐突。卽此數事。亦可見橫恣之一端。此而置之。竊恐綱紀由是而不張。堂陛由是而不嚴。寧不寒心。請刑曹判書具善復。亟施譴罷之典。上曰。依啓。刑曹判書具善復。亟施譴罷之典事。榻前定奪。商賢曰。新除授持平鄭福煥。時在全羅道昌平地。請斯速乘馹上來事。下諭。上曰。依啓。有鍊曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。措辭見上上曰。不允。有鍊曰。請遠竄罪人安兼濟李宅鎭。亟命王府。竝加嚴鞫。期於得情。依律處斷。措辭見上上曰。亟停勿煩。有鍊曰。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。措辭見上上曰。不允。有鍊曰。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。措辭見上上曰。亟停勿煩。有鍊曰。請逆賊尙魯。亟施孥戮之典。上曰。不允。有鍊曰。新除授正言趙思忠。時在洪忠道平澤地。請斯速乘馹上來事。下諭。上曰。依啓。命退。諸臣以次退出。